Mies on määrätty karkotettavaksi Tanskasta vuonna 2014 raiskaustuomion takia.

Pirkanmaan käräjäoikeuden juttutaulu. Kuvituskuva.

Pirkanmaan käräjäoikeus on vanginnut 27-vuotiaan irakilaismiehen todennäköisin syin epäiltynä kahdesta raiskauksesta Tampereella.

Tutkinnanjohtaja Hannu Kallioniemen mukaan kaksi täysi-ikäistä naista on kertonut kahdesta erillisestä mutta samankaltaisesta tilanteesta.

Naisten mukaan he nousivat miehen autoon Tampereen keskustassa aamuyöllä saadakseen kyydin kotiin, mutta mies raiskasi heidät. Kallioniemi ei tutkinnallisista syistä kerro epäiltyjen rikosten tekotavasta.

Vangitsemispäätöksessä toinen epäily on kirjattu päivämäärälle 1.12.2018 ja toinen 16.3.2019.

Tuomittu Tanskassa raiskauksesta

Sama mies on tuomittu 17-vuotiaan tytön raiskauksesta Tanskassa. Rikos tapahtui 13.10.2013 Roskildessa.

Dagbladet Roskilden mukaan mies raiskasi oppilaitoksen asuntolassa nukkuvan 17-vuotiaan. Hänet tuomittiin vuonna 2014 vuoden ja kolmen kuukauden vankeusrangaistukseen ja maksamaan uhrilleen 50 000 kruunun (noin 6 700 euron) korvaukset.

Mies määrättiin karkotettavaksi ja 12 vuoden maahantulokieltoon. Lehden mukaan mies oli asunut Tanskassa vuodesta 2011.

Kallioniemi on tietoinen miehen taustasta, mutta ei ole tässä vaiheessa varma Tanskan tapahtumien yksityiskohdista. Hänen tämän hetken käsityksensä mukaan karkotus olisi pantu toimeen ja miehellä olisi ollut maahantulokielto Schengen-alueelle.

Aamulehden tietojen mukaan epäilty on tullut Suomeen ja hakenut turvapaikkaa, mutta tarkka aika ei ole tiedossa. Mikäli henkilö on karkotettu Schengen-alueelta, se ei automaattisesti tarkoita, että hänen turvapaikkahakemuksensa hylättäisiin.